Projekts

**Ministru kabineta vēstule Latvijas Republikas Saeimai**

*Par Saeimas Publisko izdevumu un*

*revīzijas komisijas darba plānu*

Ministru kabinets atbilstoši savai kompetencei ir izskatījis Jūsu iesniegto 2011. gada 11. janvāra vēstuli Nr. 9/12-2-n/3-2011 par Saeimas Publisko izdevumu un revīzijas komisijas darba plānu un informē par valsts budžeta 2012. gadam sagatavošanas procesu.

1. **Novērtējums par tautsaimniecības attīstību un sagaidāmajiem riskiem.**

Latvijas ekonomikā pēc septiņiem recesijā pavadītiem ceturkšņiem 2009.gada beigās ir atjaunojusies izaugsme, ko nodrošināja gan ekonomikas stabilizācijas un iekšējās devalvācijas pasākumi, gan labvēlīgā situācija ārējos tirgos, palielinot pieprasījumu pēc Latvijas eksporta precēm un pakalpojumiem. 2010.gada otrajā pusē izaugsme ir atjaunojusies arī gada griezumā un gadā kopumā IKP samazinājās tikai par 0,3%.

Iekšzemes kopprodukta ātrais novērtējums uzrāda, ka š.g. pirmajā ceturksnī salīdzinājumā ar pagājušā gada attiecīgo ceturksni ekonomika ir pieaugusi par 3,4 procentiem. Lai gan gada griezumā pieauguma tempi ir nedaudz samazinājušies, tomēr IKP joprojām uzrāda pozitīvus pieauguma tempus un salīdzinājumā ar iepriekšējo ceturksni sezonāli izlīdzinātais IKP ir pieaudzis par 0,2%. Lai gan ekonomikas lejupslīde ir pārvarēta un paredzams, ka 2011.gadā IKP pieaugums sasniegs jau 3,3%, **pastāv vairāki iekšējās un ārējās vides riski, kas var negatīvi ietekmēt Latvijas turpmāko ekonomisko attīstību**. Ja sākotnēji galvenais ekonomiskās izaugsmes dzinējspēks bija eksports, **turpmāk līdzās ārējam sektoram IKP pieaugumu jānodrošina arī privātajam patēriņam un uzņēmumu investīcijām**, kamēr sabiedriskais patēriņš līdz ar īstenotajiem konsolidācijas pasākumiem līdz 2012. gadam turpinās samazināties. Līdz ar ekonomiskās lejupslīdes pārvarēšanu notiek arī izmaiņas ekonomikas nozaru struktūrā, lielāku īpatsvaru iegūstot rūpniecībai, kamēr būvniecības un tirdzniecības neatbilstoši augstais īpatsvars ir sācis samazināties.

No nozarēm 2010.gadā kopumā pieaugumu uzrādīja apstrādes rūpniecība par 15,4%, vairumtirdzniecība un mazumtirdzniecība – 3,3%, kā arī transports un sakari – 3,0%. Turpretī būvniecība samazinājās par 24,2% un finanšu pakalpojumi – 10,5%. Būtiski, ka 2010. gadā turpinājās jau 2009.gadā sākušās izmaiņas tautsaimniecības struktūrā un būvniecības īpatsvars IKP samazinājās no 6,1% līdz 4,6%, savukārt apstrādes rūpniecības īpatsvars pieauga no 9,9% līdz 11,5 procentiem. Šāda tautsaimniecības struktūras maiņa ir nepieciešama, turpmākas, sabalansētas attīstības nodrošināšanai.

Pozitīvi, ka 2011.gada pirmajā ceturksnī turpinājās rūpniecības pieaugums un salīdzinājumā ar iepriekšējā gada attiecīgo ceturksni, rūpniecības produkcijas izlaide pēc darba dienu skaita izlīdzinātiem datiem salīdzināmās cenās pieauga par 9,0%, tajā skaitā apstrādes rūpniecībā – par 12,8%, elektroenerģijas un gāzes apgādes nozarē – par 4,2%, bet ieguves rūpniecībā un karjeru izstrādē samazinājās par 18,2 procentiem.

Apstrādes rūpniecībā noteicošais virzītājs joprojām ir uz eksportu orientētā ražošanas izaugsme, 2011.gada janvārī rūpniecības izlaides apjomi eksportam jau pārsniedza pirmskrīzes līmeni, kaut arī kopējā rūpniecības izlaide joprojām atrodas zem pirmskrīzes līmeņa. Sagaidāms, ka 2011.gadā rūpniecība turpinās pieaugt, lai arī ne tik straujos tempos, kā 2010.gadā. Sagaidāms, ka rūpniecības jaudu noslodze 2011.gada 2.ceturksnī pieaugs tikai par 0,2 procentpunktiem, salīdzinot ar iepriekšējo ceturksni. Būtiski uzsvērt, ka jaudu noslodze ir zemāka un brīvas ražošanas jaudas vairāk pieejamas tieši uz iekšējo tirgu vērstajās nozarēs, taču to attīstību kavē joprojām ierobežotā mājsaimniecību pirktspēja un vājais iekšējais pieprasījums. Atjaunojoties iekšējam pieprasījumam uz vietējo tirgu vērstās nozares varētu būt būtisks rūpniecības izlaides pieauguma avots.

Vājais iekšējais pieprasījums 2011.gada I ceturksnī atspoguļojās arī mazumtirdzniecības apgrozījumā un salīdzinājumā ar 2010.gada I ceturksni**,** pēc kalendāri izlīdzinātiem datiem, tas pieaudzis par 1.7%. Par 3.4% palielinājies nepārtikas preču mazumtirdzniecības apjoms, savukārt, pārtikas preču apjomi ir samazinājušies par 1.4%. Mazais mazumtirdzniecības pieaugums skaidrojams ar straujo patēriņa cenu pieaugumu š.g, pirmajā ceturksnī un auksto ziemu, kas palielināja iedzīvotājiem mājokļa uzturēšanas izdevumus. Šo faktoru ietekmē tika ierobežota iedzīvotāju pirktspēja, kas visvairāk bija vērojama degvielas tirdzniecības apjomu samazinājumā. Salīdzinājumā ar 2010.gada I ceturksni, auto degvielas tirdzniecība samazinājās par 9,3%.

Šī gada pirmajā ceturksnī patēriņa cenas kopumā pieauga par 2,3%. Patēriņa cenu izmaiņas š.g. pirmajā ceturksnī pārsvarā noteica, pārtikas un naftas produktu cenu kāpums, nodokļu politikas izmaiņas, kā arī sezonālas apģērbu cenu pārmaiņas. Š.g. pirmā ceturkšņa laikā bija novērojams straujš naftas produktu cenu kāpums pasaules biržās, ko izraisījuši nemieri Ziemeļāfrikas reģionā un bažas par naftas piegādes drošību. Arī pārtikas cenām bija novērojama pieaugoša tendence, kas ir saistīta ar nelabvēlīgu ražu pagājušajā gadā un izsīkstošajām pārtikas rezervēm atsevišķos reģionos. Šie globālie cenu pieaugumi ietekmēja arī patēriņa cenu palielināšanos Latvijā. Izmaiņas nodokļu politikā negatīvi iespaidoja cenu pieaugumu valstī. Sākot ar š.g. janvāri tika paaugstināta pievienotās vērtības nodokļa pamatlikme no 21% uz 22%, samazinātā likme no 10% uz 12%, kā arī pievienotās vērtības nodoklis elektroenerģijai no 10% uz 22%. Taču neskatoties uz straujo cenu pieaugumu ārējos tirgos, šie faktori neveicina inflācijas spirāles veidošanos un augstais bezdarbs, kā arī zemā pirktspēja joprojām ierobežo cenu kāpumu.

Kaut arī līdz ar ekonomiskās izaugsmes atjaunošanos 2010.gada laikā nodarbināto iedzīvotāju skaits atkal pakāpeniski sācis paaugstināties un reģistrētā bezdarba līmenis samazināties, 2011.gada aprīlī reģistrētā bezdarba līmenis joprojām ir augstā līmenī un sastāda 13,9% no ekonomiski aktīvajiem iedzīvotājiem. Līdz ar reģistrētā bezdarba samazināšanos, pieaudzis arī tautsaimniecībā nodarbināto skaits. 2010.gada ceturtajā ceturksnī tautsaimniecībā nodarbināto iedzīvotāju skaits bija 951,0 tūkst. – par 18,4 tūkst. jeb 2,0% vairāk nekā 2009.gada attiecīgajā ceturksnī. Darba meklētāju īpatsvars 2010.gada ceturtajā ceturksnī samazinājies līdz 16,9%, salīdzinot ar 19,7% 2009.gada ceturtajā ceturksnī. Vienlaikus ar jaunu darba vietu radīšanu bezdarba līmeni samazina to cilvēku skaits, kas, zaudējot cerības atrast darbu, aiziet no darba tirgus un kļūst ekonomiski neaktīvi.

Neskatoties uz augsto bezdarba līmeni šobrīd, vidējā termiņā svarīgu lomu Latvijas ekonomikas attīstībā būs darbaspēka pieejamībai. Latvijas iedzīvotāju skaits samazinās vidēji par 0,4 – 0,5% gadā un 2011.gada sākumā bija 2,23 miljoni. Iedzīvotāju skaita samazināšanās ir saistīta galvenokārt ar negatīvo dabisko pieaugumu, bet pēdējos gados arvien būtiskāka ietekme ir emigrācijai. Saskaņā ar Centrālās statistikas pārvaldes informāciju 2010.gadā no valsts emigrējušo cilvēku skaits, salīdzinot ar 2007.gada līmeni, ir palielinājies divas reizes, un iedzīvotāju izbraukšana darbā uz ārvalstīm tuvākajos gados turpināsies. Atšķirībā no iepriekšējās desmitgades, darbspējas vecuma iedzīvotāju skaits (15-64 gadi) šobrīd samazinās straujāk nekā kopējais iedzīvotāju skaits, ko pamatā nosaka lielais samazinājums vecuma grupā no 15 līdz 24 gadiem, kas saistīts ar zemo dzim­stību pagājušā gadsimta 90. gados. Tuvākajos gados darbaspējas vecuma iedzīvotāju skaita samazināšanas var pat divas reizes pārsniegt kopējā iedzīvotāju skaita samazināšanos. Īstermiņā gan iedzīvotāju skaita samazināšanās nebūs būtiskas ietekmes uz ekonomikas attīstību, jo bezdarba līmenis joprojām saglabāsies augstā līmenī.

Lai nodrošinātu turpmāku ekonomikas attīstību Latvijai ir svarīgi atgūt investoru uzticību. Jau 2010.gadā ievērojami mazinājusies spriedze finanšu tirgū. Lata procentu likmes starpbanku tirgū samazinājušās zem eiro likmju līmeņa, un ievērojami sarukušas Latvijas kredītu neizpildes mijmaiņas līgumu (CDS) cenas. Maksājumu bilancē tekošā konta deficītu nomainījis neliels pārpalikums, samazinot privātā sektora ārējo parādu, un Latvijas ekonomiskās un finanšu tirgus situācijas uzlabošanās atspoguļojusies valsts kredītreitinga pacelšanā un tā perspektīvas uzlabošanā, ko veikušas reitingu aģentūras „*Standard & Poor's*”, „*Rating and Investment Information*” un „*Fitch Ratings*”*.*

Eksports un ar to saistīto nozare attīstība joprojām ir Latvijas ekonomikas atkopšanās pamatā. Globālās tirdzniecības apjomi 2010.gadā strauji pieauga, ko veiksmīgi izmantoja Latvijas uzņēmēji palielinot eksporta apjomus. 2011.gada pirmajā ceturksnī salīdzinājumā ar pagājušā gada attiecīgu ceturksni preču eksports pieaudzis par 41%, savukārt imports par 35%. Eksporta attīstību veicināja ne tikai globālo tirdzniecības apjomu pieaugums, bet arī krīzes laikā ievērojami samazinājušās ražošanas izmaksas, kas ir uzlabojis Latvijas konkurētspēju un ļāvis palielināt Latvijas tirgus daļu mūsu eksporta noieta tirgos.

Finanšu ministrijas izstrādātais makroekonomiskās attīstības scenārijs paredz, ka sākot ar 2011.gadu Latvijas tautsaimniecība atgriežas pie pozitīviem pieauguma tempiem gada griezumā, ko noteiks krīzes laikā uzlabotā konkurētspējas pozīcija un konsekventa budžeta deficīta samazināšana. Tas veicinās investīciju piesaisti Latvijā un ļaus arī turpmāk nodrošinātu eksporta nozaru attīstību un eksporta apjomu pieaugumu.

1. tabula

IKP izlietojums (pieauguma tempi 2000. gada cenās, % pret iepriekšējo periodu)

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
|  | fakts | prognoze |
| IKP | -18,0 | -0,3 | 3,3 | 4,0 | 4,0 | 4,0 |
| Sabiedriskais patēriņš | -9,2 | -11,0 | -1,5 | -1,0 | 1,0 | 2,0 |
| Privātais patēriņš | -24,1 | -0,1 | 3,0 | 4,0 | 4,0 | 4,0 |
| Kopējā pamatkapitāla veidošana | -37,3 | -19,5 | 11,0 | 10,3 | 8,9 | 8,1 |
| Preču un pakalpojumu eksports | -14,1 | 10,3 | 5,1 | 5,0 | 5,0 | 5,0 |
| Preču un pakalpojumu imports | -33,5 | 8,6 | 6,1 | 6,0 | 6,1 | 6,1 |

Vidējā termiņā izaugsme galvenokārt balstīsies uz produktivitātes pieaugumu, savukārt darba tirgū saglabāsies būtisks darbaspēka piedāvājuma pārpalikums. Saskaņā ar makroekonomiskās attīstības scenāriju IKP salīdzināmās cenās 2011.gadā pieaugs 3,3 procentu apmērā, savukārt turpmākajos gados IKP pieaugs par 4%.



1.att. Izlietojuma komponenšu ietekme uz IKP 2010.-2014.gadā, procentpunktos

**Būtiskākie izaugsmi ierobežojošie faktori vidējā termiņā būs ierobežota kreditēšana, liels uzkrātais parāda līmenis, augstais bezdarbs un darbaspēka pieprasījuma un piedāvājuma neatbilstība, kā arī zemais inovāciju līmenis**.

Vidējā termiņā sagaidāms, ka pie pozitīvas izaugsmes atgriezīsies visas nozares, taču kopumā nozaru attīstību noteiks eksporta un privātā patēriņa attīstība. Turpinot pieaugt eksporta apjomiem, pieaugs uz eksportu orientēto nozaru - apstrādes rūpniecības un lauksaimniecības īpatsvars IKP, savukārt, iespējams, samazināsies finanšu pakalpojumu, nekustamā īpašuma un tirdzniecības nozaru īpatsvars. Būvniecības attīstība vidējā termiņā būs atkarīga no investīciju apjomiem infrastruktūrā, tomēr nav sagaidāms būtisks būvniecības nozares īpatsvara pieaugums. Transporta nozarē sagaidāms mērens pieaugums, kas būs atkarīgs arī no politiskajām attiecībām ar Krieviju, jo lielu daļu šīs nozares izlaides sastāda tranzīts. Mazumtirdzniecību un privāto patēriņu kopumā, ierobežos augstais bezdarbs un ierobežotie algu pieauguma tempi, kas neļaus nozares pieauguma tempiem pārsniegt IKP pieauguma tempus. Sabiedrisko pakalpojumu nozarēs 2011. un 2012.gadā vēl sagaidāmi samazinājumi, ko noteiks budžeta konsolidācijas nepieciešamība, taču vidējā termiņā šīs nozares atgriezīsies pie izaugsmes, tomēr šī izaugsme būs mērenāka nekā tautsaimniecībai kopumā.

Attiecībā uz patēriņa cenu izmaiņām vidējā termiņā paredzams, ka notiks cenu korekcijas pasaules tirgū, it īpaši pārtikas produktu cenām, kas 2010.gada beigās un 2011.gada sākumā ir strauji pieaugušas. Sākoties jaunajai ražas sezonai, vidējais pārtikas produktu cenu līmenis kritīsies. Energoresursu sektorā cenu līmeni ietekmēs elektroenerģijas tarifu kāpums 2011.gada aprīlī un nodokļu izmaiņas dabasgāzei sākot ar 2011.gada jūliju. Prognozes neparedz būtiskas degvielas cenu izmaiņas. Vājš iekšējais pieprasījums ierobežos cenu kāpumu precēm un pakalpojumiem, ko nosaka vietējais tirgus. Tomēr kāpjošās izmaksas, it īpaši enerģētikas sektorā, cenām neļaus arī samazināties.



 1.1. att. Patēriņa cenu izmaiņas 2008.-2014. gadā, %

Gada vidējās inflācijas prognozes 2011.gadam ir 3,5%, savukārt 2012.gadā inflācija stabilizēsies 2% līmenī un šāds mērens patēriņa cenu pieaugums saglabāsies arī vidējā termiņā.

2011.gada janvārī ir pārskatīts un aktualizēts patēriņa cenu indeksa grozs, kurā ir pieaudzis pirmās nepieciešamības preču īpatsvars. Īpatsvari palielinājās pārtikai, degvielai un enerģijai, kas vienlaicīgi ir tās preču un pakalpojumu grupas, kuru cenas pasaules tirgū ir ar augšupvērstu tendenci.

Vidējā termiņā nodarbināto skaits turpinās palielināties un darba meklētāju īpatsvars saruks. Tomēr šīs izmaiņas nebūs straujas, un atgriešanās pie 2007.-2008.gadā uzrādītā nodarbinātības līmeņa vidējā termiņā nav sagaidāma. Iekšzemes kopprodukta pieaugumu tuvākajos gados nodrošinās galvenokārt produktivitātes un nostrādāto stundu skaita pieaugums, kamēr strādājošo skaits palielināsies lēnāk. Pēc straujā nodarbināto iedzīvotāju skaita krituma 2009. un 2010.gadā kopā vairāk nekā par 16%, paredzams, ka 2011.gadā nodarbināto skaits palielināsies par 1,5% un arī nākamajos gados sagaidāms nodarbinātības pieaugums par 1,3%-1,4% gadā.

Līdz ar nodarbinātības pakāpenisku paaugstināšanos bezdarba līmenis vidējā termiņā pazemināsies. To ietekmēs arī darbspējas vecuma iedzīvotāju skaita samazināšanās, kamēr ekonomiski aktīvo iedzīvotāju īpatsvars, kas pēdējos gados bija mazliet palielinājies, saglabāsies nemainīgs. Kopējam bezdarba līmenim samazinoties, saglabāsies salīdzinoši augsti strukturālā bezdarba rādītāji, kas vienlaikus ar pieaugošo iedzīvotāju emigrāciju perspektīvā var izraisīt kvalificēta darbaspēka trūkumu atsevišķās profesijās un nozarēs.



1.2 att. Nodarbinātība un bezdarbs 2007.-2014.gadā

Vidējā termiņā eksports turpinās pieaug straujāk nekā IKP un būs ekonomikas izaugsmes pamatā, taču salīdzinājumā ar 2010.gadu pieauguma tempi būs mērenāki. To noteiks ierobežotās ražošanas jaudas un nepieciešamība pēc jaunām investīcijām. Investīciju un eksporta izejvielu nepieciešamība noteiks arī importa pieaugumu. Vidējā termiņā importa pieaugums pārsniegs eksporta pieauguma tempus un tirdzniecības bilance pasliktināsies. Latvijas tautsaimniecībā 2010.gadā bija ievērojama izaugsme rūpniecības nozarē, kas radīja papildu pieprasījumu pēc importa precēm, tai skaitā pēc investīciju precēm, enerģētikas resursiem un rūpniecības izejvielām. Savukārt, uzlabojoties ekonomiskajai aktivitātei un iekšējam patēriņam, gada otrajā pusē importa pieauguma tempi pastiprinājās un 2010. gadā kopumā imports pieauga par gandrīz ceturto daļu. Bezdarba saglabājoties augstā līmenī, vidējā termiņā nav sagaidāms straujš algu pieaugums. Saskaņā ar makroekonomiskās attīstības scenāriju 2011. gadā vidējā darba alga ekonomikā pieaugs par 1,7%, 2012. gadā par 2,0%, savukārt 2013. un 2014. gadā par attiecīgi 2,3% un 2,6%.

Makroekonomiskā scenārija riski

**Makroekonomiskā scenārija izpildi 2011. – 2014.gadā lielā mērā ietekmēs ārējās vides turpmākā attīstība.** Pasaules izaugsmi joprojām var apdraudēt iespējami satricinājumi globālajā finanšu sistēmā, atsevišķu valstu finanšu ilgtspēja un parāda apkalpošanas izmaksas un izejvielu cenas pasaulē.

**Papildus ārējās vides riskiem makroekonomiskā scenārija izpildi ietekmēs arī iekšējie faktori – uzņēmumu iespējas piesaistīt un īstenot investīciju projektus, lai palielinātu ražošanas jaudas, kreditēšanas attīstība, budžeta konsolidā­cijas ietekme u.c. faktori, kas tiešā veidā ietekmē investīciju riska vērtējumus, procentu likmes un konfidences rādītājus.**

Makroekonomiskos riskus, kas noteiks tautsaimniecības attīstību programmas periodā, var iedalīt negatīvajos un pozitīvajos. **Makroekonomiskās attīstības scenārijs ir balstīts uz konservatīviem pieņēmumiem par ārējā un iekšējā pieprasījuma pieaugumu un ņem vērā gan iekšējos, gan ārējos riskus.**

Negatīvie riski:

* Joprojām saglabājas finanšu sistēmas stabilitātes riski Eiropā, kas varētu negatīvi ietekmēt reālo ekonomiku. Šos riskus pastiprina fiskālās ilgtspējas problēmas vairākās ES dalībvalstīs.
* Turpmāks pasaules pārtikas un energoresursu, kā arī vietējo cenu pieaugums samazinātu iedzīvotāju rīcībā esošo ienākumu un negatīvi ietekmētu patēriņu.
* Vairāku ES dalībvalstu īstenotie konsolidācijas pasākumi var negatīvi ietekmēt Latvijas eksporta attīstību.
* Politiskās vai sociālās nestabilitātes riski var atstāt negatīvu iespaidu uz tautsaimniecību – gan ietekmējot investīciju vidi, gan kopējās mājsaimniecību, uzņēmēju un tirdzniecības partneru konfidences rādītājus.
* Budžeta konsolidācijas negatīvie efekti var izrādīties stiprāki nekā gaidīts – tie var vēl vairāk ietekmēt tautsaimniecības kopējo aktivitātes līmeni, īpaši darba tirgu, nodokļu ieņēmumus, mājsaimniecību un uzņēmumu konfidences rādītājus.

Pozitīvie riski:

* Svarīgākais pozitīvais risks saistāms ar straujāku investīciju pieaugumu, t.sk. ārvalstu tiešo investīciju piesaisti, kas nodrošinātu straujāku pozitīvu izaugsmi vidējā termiņā.
* Līdzīgi kā 2010.gadā, pozitīvāka, nekā šobrīd prognozēta, ārējās vides attīstība (it īpaši Latvijas lielākajās tirdzniecības partnervalstīs) dotu pozitīvu impulsu Latvijas eksporta tālākai izaugsmei.
* 2010.gadā eksporta pieauguma pozitīvā ietekme uz iekšējo pieprasījumu var izrādīties spēcīgāka, nekā tas šobrīd tiek prognozēts.
* Kreditēšanas apjomu straujāks pieaugums joprojām saglabājas kā pozitīvais risks, kas uzņēmējiem ļautu veikt papildus investīcijas, lai palielinātu ražošanas jaudas. Tādā veidā tiktu pozitīvi ietekmēti eksporta un investīciju apjomi. Tāpat kreditēšana var pozitīvi ietekmēt privāto patēriņu.
* Šobrīd eksporta pieauguma pamatā ir ne tikai pieprasījuma pieaugums tirdzniecības partnervalstīs, bet arī Latvijas eksporta daļas pieaugums šajās valstīs, ko nosaka uzlabota konkurētspēja. Turpinoties šādai tendencei, eksporta pieaugums varētu būt straujāks, nekā tas šobrīd tiek prognozēts.
1. **Analīze par 2011. gadā plānotajiem nodokļu ieņēmumiem un faktiski saņemtajiem, galvenie iemesli novirzēm un secinājumi.**

2. tabula

**Nodokļu ieņēmumi 2011. gadā, milj. latu**

|  |  |  |  |
| --- | --- | --- | --- |
| Nosaukums | 4 mēn. plāns | 4 mēn. izpilde | 4 mēn. plāna izpilde |
| Starpība | % |
| Sociālās apdrošināšanas iemaksas\* | 396,5 | 395,6 | -0,8 | 99,8 |
| Iedzīvotāju ienākuma nodoklis | 243,6 | 250,0 | 6,4 | 102,6 |
| Pievienotās vērtības nodoklis | 281,4 | 284,4 | 3,0 | 101,1 |
| Akcīzes nodoklis | 142,3 | 141,7 | -0,6 | 99,5 |
| **Nodokļu ieņēmumi kopā** | 1184,9 | 1198,8 | 13,8 | 101,2 |

\*ieskaitot iemaksas valsts fondēto pensiju shēmā

Kopumā nodokļu ieņēmumu (ieskaitot iemaksas valsts fondēto pensiju shēmā) plāna izpilde 2011.gada aprīlī un 4 mēnešos tiek vērtēta kā pozitīva.

2011.gada aprīlī kopējie nodokļu ieņēmumi bija 321,4 milj. latu, kas ir par 14,5 milj. latu jeb 4,7% vairāk nekā plānots aprīlī. Galvenās nodokļu ieņēmumu plāna pārpildes bija iedzīvotāju ienākuma nodokļa ieņēmumiem (par 6,4 milj. latu jeb 10,6%), uzņēmumu ienākuma nodoklim (par 5,9 milj. latu jeb 57,5%), kā arī pievienotās vērtības nodokļa ieņēmumiem (par 3,0 milj. latu jeb 3,7%).

Kopējie nodokļu ieņēmumi 2011.gada 4 mēnešos iekasēti 1198,8 milj. latu apmērā, kas sastāda 101,2 % no plānotā.

Valsts budžetā no pievienotās vērtības nodokļa šā gada pirmajos četros mēnešos saņemti 284,4 milj. latu (101,1% salīdzinājumā ar plānu), no uzņēmumu ienākuma nodokļa – 50,4  milj. latu (113,2% salīdzinājumā ar plānu), no akcīzes nodokļa – 141,7 milj. latu (99,5% no plānotā). Sociālās apdrošināšanas iemaksas (ieskaitot iemaksas valsts fondēto pensiju shēmā) iekasētas 395,6 milj. latu apmērā, kas sastāda 99,8% no plānotā.

**Pievienotās vērtības nodokļa** **ieņēmumi** 2011.gada aprīlī bija 85,0 milj. latu, kas par 3,0 milj. latu jeb 3,7% pārsniedza plānotos ieņēmumus. Pievienotās vērtības nodokļa atmaksas sasniedza 40,4 milj. latu (kas arī tika plānots). Salīdzinot ar 2010.gada aprīli pievienotās vērtības nodokļa ieņēmumi iekasēti par 12,4 milj. latu jeb 17,2% vairāk. Pēc operatīvās informācijas ieņēmumu pieaugumu nodrošināja pievienotās vērtības nodokļa kopējās darījumu vērtības un budžetā iemaksājamās summas par 2011.gada martu un 1. ceturksni palielinājums. Pēc pievienotās vērtības nodokļa deklarāciju datiem, kopējā darījumu vērtība pārskata periodā, salīdzinot ar attiecīgo periodu pērn, palielinājusies par 13,6 procentiem.

Savukārt 2011.gada 4 mēnešos pievienotās vērtības nodokļa ieņēmumi, salīdzinot ar 2010.gada attiecīgo periodu, ir palielinājušies par 15,8 milj. latu jeb 5,9 procentiem. Pievienotās vērtības nodokļa plāna izpilde š.g. 4 mēnešos ir 101,1%, ko galvenokārt ietekmēja janvāra plāna pārpilde par 31,4 procentiem.

Ievērojamo pievienotās vērtības nodokļa ieņēmumu pieaugumu janvārī ietekmēja kopējās darījumu vērtības un budžetā iemaksājamās summas par 2010.gada decembri (viens no ekonomiski aktīvākajiem gada mēnešiem mazumtirdzniecības apgrozījuma ziņā), 2. pusgadu un 4. ceturksni. Janvāra plāna pārpildi ietekmēja ievērojamās pievienotās vērtības nodokļa bruto iemaksas, kas sasniedza 141,1 milj. latu (2010.gada vidējais rādītājs bija 107,1 milj. latu, ar pieaugošu tendenci gada otrajā pusē), kā arī salīdzinoši nelielās pievienotās vērtības nodokļa atmaksas 41,0 milj. latu (salīdzinoši 2010.gada novembrī un decembrī tika atmaksāti attiecīgi 54,0 milj. latu un 59,7 milj. latu). Savukārt, kā informēja Valsts ieņēmumu dienests, daļa no janvārī paredzētajām pievienotās vērtības nodokļa pārmaksu atmaksām tika veiktas jau 2010. gada decembrī.

Saskaņā ar grozījumiem „Par valsts budžetu 2011.gadam” 2011. gadā pievienotās vērtības nodokļa ieņēmumi tiek prognozēti 972,1 milj. latu apmērā, t.i., par 3,5% vairāk nekā plānots. Turpmākajos mēnešos pievienotās vērtības nodokļa atmaksas tiek prognozētas vidēji 40,0 milj. latu apmērā.

**Kopējie akcīzes nodokļa ieņēmumi** 2011.gada četros mēnešos bija 141,7 milj. latu, kas salīdzinājumā ar 2010. gada četriem mēnešiem ir par 2,6 milj. latu jeb par 1,8% mazāk. Akcīzes nodokļa ieņēmumu 2011.gada četru mēnešu plāna izpilde bija 99,5 procenti.

 Analizējot akcīzes nodokļa ieņēmumus pa veidiem var secināt, ka 2011.gada četru mēnešu plāns nav izpildīts akcīzes nodokļa ieņēmumiem no naftas produktiem 1,6 milj. latu apmērā un tabakas izstrādājumiem 0,5 milj. latu apmērā. Pārējām akcīzes nodokļa grupām ir vērojama plāna izpilde vai neliela pārpilde, lielākā no alkoholiskiem dzērieniem 0,9 milj. latu apmērā un alus 0,4 milj. latu apmērā.

Akcīzes nodokļa ieņēmumu no naftas produktiem plāna neizpilde galvenokārt skaidrojama ar to, ka:

1) patēriņam nodoto naftas produktu apjoms ir zemāks nekā tika prognozēts (šī gada pirmajos mēnešos, salīdzinot ar 2010.gada atbilstošo periodu, tas ir par 7% zemāks, savukārt benzīna patēriņš samazinājies par 10%);

2) Valsts ieņēmumu dienests regulāri piešķir nodokļu maksātājiem nodokļu samaksas termiņu pagarinājumus (janvārī pieprasīti pagarinājumi par 1,4 milj. latu, februārī par 1,0 milj. latu un martā par 1,6 milj. latu).

Akcīzes nodokļa ieņēmumu no naftas produktiem izpilde 2011.gada četros mēnešos ir par 6,8 milj. latu jeb par 7,9% mazāka salīdzinājumā ar 2010.gada četriem mēnešiem.

Savukārt akcīzes nodokļa ieņēmumu no tabakas izstrādājumiem plāna neizpilde galvenokārt skaidrojama ar to, ka likumā „Par pievienotās vērtības nodokli” tika noteikts pārejas periods, kas deva iespēju tirgotājiem pirmos mēnešus realizēt cigaretes ar veco (21%) pievienotās vērtības nodokļa likmi, kā rezultātā janvārī patēriņam nodotais cigarešu apjoms par 84% pārsniedza 2010. gada janvāra rādītāju. Tā kā tirgus tika piepildīts, februārī un martā samazinājās patēriņam nodoto cigarešu apjoms, kā rezultātā ieņēmumi martā un aprīlī samazinājās. Akcīzes nodokļa ieņēmumu no tabakas izstrādājumiem izpilde 2011. gada četros mēnešos ir par 3,1 milj. latu jeb par 12,0% vairāk salīdzinājumā ar 2010. gada četriem mēnešiem, kas skaidrojams ar to, ka patēriņam nodotais cigarešu apjoms šī gada pirmajā ceturksnī ir par 18% lielāks nekā iepriekšējā gadā.

**Iedzīvotāju ienākuma nodokļa ieņēmumi** 2011.gada aprīlī bija 67,0 milj. latu, kas par 6,4 milj. latu jeb 10,6% pārsniedza plānotos ieņēmumus. Savukārt 2011.gada 4 mēnešos iedzīvotāju ienākuma nodokļa ieņēmumu plāna pārpilde sasniedza 2,6 procentus. Salīdzinājumā ar iepriekšējā gada 4 mēnešiem iedzīvotāju ienākuma nodokļa ieņēmumi samazinājušies par 1,2 milj. latu jeb 0,5 procentiem.

2011.gada aprīlī **sociālās apdrošināšanas iemaksu ieņēmumi** bija 102,8 milj. latu, tajā skaitā valsts speciālajā budžetā 96,5 milj. latu un valsts fondēto pensiju shēmā 6,3 milj. latu. Aprīlī bija vērojama neliela plāna neizpilde **sociālās apdrošināšanas iemaksu** ieņēmumos 0,2 milj. latu jeb 0,2% apmērā. Tāpat 4 mēnešos sociālās apdrošināšanas iemaksu ieņēmumi par 0,2% atpaliek no plānotajiem, tai skaitā sociālās apdrošināšanas budžetā ieskaitāmie ieņēmumi par 0,1%, taču valsts fondēto pensiju shēmā ieskaitāmie ieņēmumi pārsniedz plānotos par 0,7 procentiem. Salīdzinot ar 2010.gada atbilstošo periodu, sociālās apdrošināšanas iemaksu ieņēmumi 2011.gada 4 mēnešos pieauguši par 29,9 milj. latu jeb 8,2 procentiem.

Darba samaksas nodokļu ieņēmumu plāna pārpilde liecina, ka darba samaksas fonda pieaugums varētu būt lielāks nekā tika prognozēts, sagatavojot 2011.gada ieņēmumu prognozes likumam „Par valsts budžetu 2011.gadā”. Sagatavojot prognozes likumam „Par valsts budžetu 2011.gadam” darba samaksas fonda pieaugums 2011. gadā, salīdzinot ar 2010.gadu, tika prognozēts ar 1,7% pieaugumu. Savukārt saskaņā ar atjaunoto makroekonomiskās attīstības scenāriju, pamatojoties uz kuru ir sagatavotas prognozes grozījumiem likumā „Par valsts budžetu 2011.gadam”, darba samaksas fonda pieaugums tiek prognozēts 3,3% apmērā.

Saskaņā ar Valsts ieņēmumu dienesta informāciju darba ņēmēju skaits 2011.gada februārī, salīdzinot ar 2010.gada atbilstošo periodu, ir pieaudzis par 0,6%, savukārt darba samaksa 2011.gada divos mēnešos ir pieaugusi par 4,5% salīdzinājumā ar iepriekšējā gadu atbilstošo periodu.

Analizējot iedzīvotāju ienākuma nodokļa izpildi, kā pozitīvs faktors jāmin arī tas, ka nodokļa plāna pārpildes rezultātā pašvaldībām 2011.gada četros  mēnešos nebija jākompensē iedzīvotāju ienākuma nodokļa plāna neizpilde.

Saskaņā ar grozījumiem „Par valsts budžetu 2011.gadam” 2011.gadā iedzīvotāju ienākuma nodokļa ieņēmumi tiek plānoti 739,4 milj. latu apmērā, t.i., par 2,7% vairāk nekā sākotnēji plānots likumā „Par valsts budžetu 2011.gadam". Savukārt sociālās apdrošināšanas iemaksas 2011.gadā tiek plānotas 1 256,8 milj. latu apmērā, t.i., par 1,2% vairāk nekā sākotnēji plānots.

**Uzņēmumu ienākuma nodokļa ieņēmumi** 2011.gada četros mēnešos bija 50,4 milj. latu, kas ir par 1,2 milj. latu jeb 2,3% mazāk nekā 2010.gada atbilstošajā periodā. Uzņēmuma ienākuma nodokļa ieņēmumi gan 2011.gada aprīlī, gan 4 mēnešos pārsniedza plānotos ieņēmumus, attiecīgi pārpildot plānu par 57,5% aprīlī un par 13,2% četros mēnešos. Aprīlī uzņēmuma ienākuma nodokļa ieņēmumi tika iekasēti 16,1 milj. latu apmērā, kas pārsniedza plānotos ieņēmumus par 5,9 milj. latu.

 Kopumā, sagatavojot priekšlikumus grozījumiem likumā „Par valsts budžetu 2011.gadam”, kopējie nodokļu ieņēmumi 2011.gadā tiek prognozēti 3 777,9 milj. latu apmērā, t.i., par 97,1 milj. latu jeb 2,6% vairāk nekā plānots.

1. **Informācija par paredzamo budžeta ieņēmumu apjomu 2012.gadā, tai skaitā plānotajām izmaiņām nodokļu likumdošanā.**

2012.gadā kopējie nodokļu ieņēmumi tiek prognozēti 3931,9 milj. latu apmērā, kas ir par 4,1% vairāk nekā plānots iekasēt 2011.gadā saskaņā ar grozījumiem likumā „Par valsts budžetu 2011.gadam".

3. tabula

**Nodokļu ieņēmumi 2011. un 2012.gadā, milj. latu**

|  |  |  |  |  |
| --- | --- | --- | --- | --- |
| **Ieņēmumu veids** | **2011. gads[[1]](#footnote-1)** | **2012. gads[[2]](#footnote-2)** | **2012 - 2011, milj. latu** | **2012 - 2011, %** |
| Pievienotās vērtības nodoklis | 972,1 | 1 017,8 | 45,7 | 4,7% |
| Uzņēmumu ienākuma nodoklis | 121,3 | 126,2 | 4,9 | 4,0% |
| Iedzīvotāju ienākuma nodoklis | 739,4 | 761,9 | 22,5 | 3,0% |
| Sociālās apdrošināšanas iemaksas[[3]](#footnote-3) | 1 256,8 | 1 294,3 | 37,5 | 3,0% |
| Muitas nodoklis | 19,3 | 20,6 | 1,3 | 6,5% |
| Akcīzes nodoklis | 476,2 | 508,6 | 32,3 | 6,8% |
| Vieglo auto un motociklu nodoklis | 4,0 | 4,2 | 0,2 | 4,8% |
| Transportlīdzekļu ekspluatācijas nodoklis | 45,3 | 46,1 | 0,8 | 1,7% |
| Uzņēmumu transportlīdzekļu nodoklis | 17,0 | 17,0 | 0,0 | 0,0% |
| Elektroenerģijas nodoklis | 0,6 | 0,7 | 0,0 | 1,6% |
| Dabas resursu nodoklis | 10,3 | 13,7 | 3,3 | 32,0% |
| Izložu un azartspēļu nodoklis | 16,0 | 18,4 | 2,4 | 14,9% |
| Nekustamā īpašuma nodoklis | 99,5 | 102,7 | 3,2 | 3,2% |
| **Nodokļu ieņēmumi kopā** | **3 777,9** | **3 931,9** | **154,0** | **4,1%** |

Sastādot bāzes prognozes 2012.gadam, tika ņemtas vērā makroekonomisko rādītāju - IKP, inflācijas, privātā patēriņa, darba samaksas un nodarbinātības prognozes, 2011. gada bāzes prognozes, kā arī 2012.gada bāzes prognozi ietekmējošie konsolidācijas pasākumi, kas noteikti grozījumos likumā „Par valsts budžetu 2011.gadam":

* akcīzes nodokļa likmes paaugstināšana benzīnam ar 2011.gada 1.jūniju no Ls 269 uz Ls 289 par 1000 litriem, lai akcīzes nodokļa apmēru tuvinātu akcīzes nodoklim Lietuvā un Igaunijā (fiskālā ietekme +7,1 milj. latu);
* ar 2011.gada 1.jūliju akcīzes nodokļa atvieglojuma samazināšana dīzeļdegvielai, kura tiek izmantota lauksaimniecības zemes apstrādei, nosakot maksimālo litru apmēru, kas tiek atbrīvots no akcīzes nodokļa saimnieciskajā gadā, t.i., 85 495 240 litri dīzeļdegvielas (fiskālā ietekme +4,2 milj. latu);
* likmes samazināšana no 15,6 uz 12 latiem par 1000 m3 dabasgāzei, kuru izmanto par kurināmo, un akcīzes nodokļa atvieglojumu dabasgāzei atcelšana, kas tika izmantota elektroenerģijas ražošanai ar 2011.gada 1.jūliju (fiskālā ietekme + 8,3 milj. latu);
* akcīzes nodokļa likmes stiprajiem alkoholiskajiem dzērieniem paaugstināšana no Ls 890 uz Ls 940 par 100 litriem absolūtā spirta no 2011. gada 1. jūnija (fiskālā ietekme +3,7 milj. latu);
* ar 2011.gada 1.jūliju akcīzes nodokļa likmes cigaretēm paaugstināšana no minimālā līmeņa 48 uz 52 latiem par 1000 cigaretēm, akcīzes nodokļa cigaretēm specifiskās likmes paaugstināšana no Ls 22,5 uz Ls 25 par 1000 cigaretēm, akcīzes nodokļa cigaretēm procentuālās likmes samazināšana no 34,5% uz 34% (fiskālā ietekme +7,1 milj. latu);
* akcīzes nodokļa likmes cigarellām paaugstināšanas līdz 50% no cigarešu minimālās akcīzes no Ls 24 uz Ls 26, ar 2011. gada 1. jūliju (fiskālā ietekme +49,2 tūkst. latu);
* akcīzes nodokļa likmes smēķējamai tabakai paaugstināšana no Ls 29 uz Ls 34 latiem par 1 kg ar 2011.gada 1.jūliju, (fiskālā ietekme +101,4 tūkst. latu);
* PVN samazinātās likmes atcelšana dabasgāzes piegādēm iedzīvotājiem no 12% uz 22% ar 2011.gada 1.jūliju (fiskālā ietekme +4,0 milj. latu);
* PVN samazinātās likmes medicīnisko ierīču piegādēm piemērošanas ierobežošana atbilstoši ES direktīvai ar 2011.gada 1.jūniju (fiskālā ietekme +3,0 milj. latu);
* PVN no akcīzes nodokļa likmju izmaiņām (fiskālā ietekme +5,8 milj. latu);
* ar 2011.gada 1.jūniju azartspēļu nodokļa likmes paaugstināšana no Ls 9 600 uz Ls 10 560 par ruletes (cilindriskā spēle) — par katru ruletes rotējošajai iekārtai pievienoto spēļu galdu, un kāršu un kauliņu spēles — par katru galdu gadā, kā arī azartspēļu nodokļa likmes paaugstināšana videospēlēm un mehāniskiem automātiem, par katra automāta katru spēles vietu — Ls 1 680 uz Ls 1 920 gadā (fiskālā ietekme + 3,3 milj. latu).
1. **2011. gada valsts budžeta izpildes novērtējums, tai skaitā informācija par valsts budžeta institūciju parādiem**

2011.gada 4 mēnešos salīdzinot ar 2010.gada attiecīgo laika periodu ir vērojams, ka pamatbudžeta ieņēmumu apjoms ir samazinājies par 143,6 milj. latu jeb 15,7%, bet izdevumu apjoms ir samazinājies pieaudzis par 23,9 milj. latu jeb 2,5 procentiem.

4.1. tabula

**Valsts budžeta izpildes 2010. un 2011.gadā 4 mēnešos salīdzinājums, milj. latu**

|  |  |  |  |  |
| --- | --- | --- | --- | --- |
| **Pamatbudžets** | **Likumā "Par valsts budžetu 2011.gadam" apstiprinātais plāns** | **2010.gadā (fakts)** | **2011.gadā (fakts)** | *pieaug.(+) / samaz.(-) (4-3)* |
| 1 | 2 | 3 | 4 | 5 |
| **IEŅĒMUMI KOPĀ** | **3 058,5** | **914,7** | **771,0** | ***-143,6*** |
| **1. Nodokļu ieņēmumi** | **1 807,2** | **526,0** | **551,2** | ***25,2*** |
| **2. Nenodokļu ieņēmumi** | **293,0** | **147,8** | **69,1** | ***-78,7*** |
| **3. Budžeta iestāžu ieņēmumi par sniegtajiem maksas pakalpojumiem** | **61,5** | **18,2** | **18,9** | ***0,8*** |
| **4.Ārvalstu finanšu palīdzība** | **896,7** | **222,7** | **131,7** | ***-90,9*** |
| **IZDEVUMI KOPĀ** | **3346,6** | **945,7** | **969,5** | ***23,9*** |
| **Uzturēšanas izdevumi** | **2925,2** | **913,2** | **905,1** | ***-8,1*** |
| **1. Kārtējie izdevumi** | **867,1** | **245,0** | **248,0** | ***2,9*** |
|  Atlīdzība | 481,2 | 142,4 | 140,2 | *-2,2* |
|  Preces un pakalpojumi | 385,9 | 102,6 | 107,8 | *5,2* |
| **2. Procentu izdevumi** | **223,7** | **122,1** | **127,5** | ***5,4*** |
| **3. Subsīdijas, dotācijas un sociālie pabalsti** | **1155,0** | **329,4** | **301,6** | ***-27,8*** |
|  Subsīdijas un dotācijas | 1027,1 | 282,5 | 255,9 | *-26,6* |
|  Sociālie pabalsti | 127,9 | 46,9 | 45,7 | *-1,2* |
| **4. Kārtējie maksājumi EK budžetā un starptautiskā sadarbība** | **154,0** | **55,4** | **56,4** | ***1,0*** |
|  Kārtējie maksājumi EK budžetā | 131,0 | 50,8 | 50,1 | *-0,7* |
|  Starptautiskā sadarbība | 23,0 | 4,6 | 6,3 | *1,7* |
| **5. Uzturēšanas izdevumu transferti** | **525,4** | **161,3** | **171,5** | ***10,2*** |
|  Valsts budžeta uzturēšanas izdevumu transferti | 15,2 | 5,8 | 5,0 | *-0,8* |
|  Mērķdotācijas pašvaldību budžetiem | 271,2 | 88,9 | 94,1 | *5,1* |
|  Dotācijas un citi transferti pašvaldību budžetiem | 239,1 | 66,6 | 72,5 | *5,9* |
| **Kapitālie izdevumi** | **421,4** | **32,5** | **64,5** | ***32,0*** |
| **1. Pamatkapitāla veidošana** | **324,7** | **21,4** | **50,3** | ***28,9*** |
| **2. Kapitālo izdevumu transferti, mērķdotācijas** | **96,7** | **11,1** | **14,2** | ***3,1*** |
| **PAMATBUDŽETA FINANSIĀLĀ BILANCE** | **-288,1** | **-31,0** | **-198,5** | **-167,5** |

Pamatbudžeta nodokļu ieņēmumu salīdzinājums starp 2011.gada četriem mēnešiem un iepriekšējā gada atbilstošo periodu ir sniegts iepriekšējās nodaļās. Attiecībā uz 2011.gada četros mēnešos vērojamo straujo samazinājumu ārvalstu finanšu palīdzības ieņēmumos, vēršam uzmanību uz to, ka, saņemot EK audita par Revīzijas iestādes darbu Latvijā ziņojuma projektu ar norādi uz iespējamiem būtiskiem trūkumiem vadības un kontroles sistēmā un pārrunājot to ar EK, Latvija izvēlējās rīcību uz laiku pārtraukt izdevumu deklarēšanu un maksājumu pieteikumu iesniegšanu Kohēzijas fonda un Eiropas reģionālās attīstības fonda finansēto programmu ietvaros. Attiecīgi Latvijai kavēti maksājumi no EK un nepieciešamie ieņēmumi budžetā par veiktiem izdevumiem.

Analizējot 4.1. tabulā sniegto informāciju var secināt, ka lielākās izmaiņas pamatbudžeta izdevumos 2011.gada četros mēnešos salīdzinot ar 2010.gada četriem mēnešiem ir vērojamas sekojošās pamatbudžeta izdevumu pozīcijās:

1. Atlīdzība

Šajā izdevumu pozīcijā 2011.gada janvārī bija novērojams samazinājums par 5,9 milj. latu salīdzinot ar iepriekšējā gada attiecīgo periodu, kas ir daļēji izskaidrojams ar to, ka dažas valsts budžeta iestādes izmaksāja atalgojumus par janvāri jau 2010.gada decembra beigās. 2011.gada četros mēnešos salīdzinot ar 2010.gada atbilstošo periodu joprojām vērojami zemāki izdevumi atalgojumam.

1. Procentu izdevumi

2011.gadā pirmajos četros mēnešos salīdzinot ar iepriekšēja gada atbilstošo periodu ir mainījusies procentu izdevumu struktūra, t.i. par 19,7 milj.latu samazinājušies procentu maksājumi VSAA par Valsts kasē izvietotajiem depozītiem un kontu atlikumiem, bet par 26,1 milj.latu palielinājušies procentu maksājumi par ārējā parāda saistībām, ko noteica saņemtie aizdevumi starptautiskā aizņēmuma programmas ietvaros.

1. Subsīdijas un dotācijas

Lielākais kritums šajā izdevumu pozīcijā 2011.gada pirmajos četros mēnešos bija vērojams janvārī, kad izdevumi samazinājās par 18,9 milj. latu un februārī - par 9,2 milj. latu, salīdzinot ar 2010. gada attiecīgo periodu. Izdevumu samazinājums radās saistībā ar budžeta izdevumu samazinājumu, kā arī ar to, ka 2010.gada beigās Eiropas Savienības fondu līdzfinansēto projektu un pasāku­mu ietvaros lauksaimniekiem avansā tika izmaksāts vienotais platības maksājums, papildu valsts tiešie maksājumi, īpašais atbalsts par pienu un atbalsts mazāk labvēlīgajiem apvidiem..

1. Kapitālie izdevumi.

2011.gada pirmajos četros mēnešos novērotais izdevumu pieaugums kapitālajiem izdevumiem salīdzinot ar 2010.gada četriem mēnešiem pamatā izskaidrojams ar š.g. janvārī Satiksmes ministrija veikto ES fondu līdzekļu atmaksu 18,2 milj.latu apmērā VAS „Latvijas valsts ceļi”, kas iepriekš minētās summas apmērā atmaksājusi valsts budžeta aizdevumu.

4.2. tabula

**Valsts speciālā budžeta izpilde 2011.gada četros mēnešos**

|  |  |  |  |  |
| --- | --- | --- | --- | --- |
| **Speciālais budžets (ar zied. un dāv.)** | **Likumā "Par valsts budžetu 2011.gadam" apstiprinātais plāns\*** | **2010.gadā (fakts)** | **2011.gadā (fakts)** | *pieaug.(+) / samaz.(-) (4-3)* |
| 1 | 2 | 3 | 4 | 5 |
| **IEŅĒMUMI KOPĀ** | **1 217,843** | **374,142** | **383,820** | ***9,678***  |
| *t.sk. procentu ieņēmumi par VSAA depozītiem un kontu atlikumiem* | **8,609** | **22,603** | **2,871** | ***-19,731***  |
| **IEŅĒMUMI *bez procentu ieņēmumiem par VSAA depozītiem un kontu atlikumiem*** | **1 209,234** | **351,539** | **380,949** | ***29,410***  |
| **IZDEVUMI KOPĀ** | **1 423,321** | **589,144** | **463,511** | ***-125,632*** |
| **SPECIĀLĀ BUDŽETA FINANSIĀLĀ BILANCE** | **-205,478** | **-215,002** | **-79,691** | ***135,311*** |

Valsts speciālā budžeta ieņēmumu pieaugums 2011.gada četros mēnešos, salīdzinot ar 2010.gada atbilstošo periodu, bija par 9,7 milj. latu. Procentu ieņēmumu par VSAA depozītiem un kontu atlikumiem samazinājums pamatā izskaidrojams ar brīvo naudas līdzekļu samazinājumu valsts speciālajā budžetā, ko ir iespējams izvietot Valsts kasē kā depozītus, turpretī pārējo ieņēmumu pieaugums par 29,4 milj. latu 2011.gada četros mēnešos salīdzinot ar 2010. gada atbilstošo periodu, ir izskaidrojams ar sociālās apdrošināšanas iemaksu ieņēmumu palielinājumu.

Valsts speciālā budžeta izdevumu samazinājums 2011.gada četros mēnešos, salīdzinot ar 2010.gada četriemmēnešiem, samazinājās par 125,6 milj. latu, kas ir pamatojams ar:

* vecuma un izdienas pensijas saņēmēju skaita samazināšanos kā arī izdevumu palielinājumu 2010.gadā Satversmes tiesas sprieduma īstenošanai, lai 2010.gada marta beigās nodrošinātu no 01.07.2009. līdz 31.01.2010. ieturēto vecuma un izdienas pensiju izmaksu;
* bezdarbnieka pabalstu saņēmēju skaita un apmēra samazināšanos, ko ir ietekmējis ekonomiskās aktivitātes pieaugums;
* vecāku, maternitātes un paternitātes pabalsta saņēmēju skaita un vidējā apmēra samazināšanos saistībā ar izmaiņām likumdošanā, kā arī saistībā ar dzimstības līmeņa un vidējās apdrošināšanas iemaksu algas samazināšanos;
* slimības pabalstu saņēmēju skaita un vidējā apmēra samazināšanos.

 4.3. tabula

**Iedzīvotāju ienākuma nodokļa izpilde un prognoze pašvaldību budžetos 2011.gada četros mēnešos**

|  |  |  |  |  |  |  |
| --- | --- | --- | --- | --- | --- | --- |
|  | VKSK prognoze 2011.g.  |  Garantētie 96% no prognozes  |  Izpilde no gada sākuma  | Starpība (izpilde/garantēto daļu)  | % no kopējās  | % no 96% |
| 1 mēnesis | 24,4 | 23,5 | 30,4 | 7,0 | 124,5 | 129,7 |
| 2 mēneši  | 48,9 | 46,9 | 63,1 | 16,2 | 129,2 | 134,6 |
| 3 mēneši  | 73,3 | 70,4 | 95,0 | 24,6 | 129,6 | 135,0 |
| 4.mēneši | 102,6 | 98,5 | 128,4 | 29,9 | 125,2 | 130,4 |

Izvērtējot ienākuma nodokļa ieņēmumu četru mēnešu izpildi pret četru mēnešu plānu, var secināt, ka iedzīvotāju ienākuma nodokļa ieņēmumu faktiskā izpilde būtiski pārsniedz plānoto ieņēmumu apmēru, tai daļai, ko pašvaldības saņem caur Valsts kases sadales kontu (VKSK). Līdz ar to pašvaldības 2011.gada četros mēnešos ir saņēmušas par 25,8 milj. latu  lielākus iedzīvotāju ienākuma nodokļa ieņēmumus kā sākotnēji tika plānots, un nav nepieciešams veikt šī nodokļa neizpildes  kompensāciju.

Pēc pašvaldību mēneša pārskatiem par budžeta izpildi uz 31.03.2011. ir redzams, ka pašvaldībām 1.ceturksnī bija 41,9 milj. latu pārpalikums, kā arī ir pieaudzis naudas līdzekļu atlikums uz perioda beigām, kas ir izskaidrojams ar  iedzīvotāju ienākuma nodokļa izpildi.

**2011.gada konsolidētā kopbudžeta izpildes novērtējums**

2010.gada 21.decembrī Saeima pieņēma 2011.gada budžetu, kas paredzēja vispārējās valdības budžeta deficīta apmēru 5,4% apmērā no IKP, kas ir krietni zem noteiktā budžeta deficīta mērķa 6,0% no IKP. 2011.gada 14.aprīlī Saeimā tika apstiprināts 2011.gada budžets ar grozījumiem, vispārējās valdības budžeta deficītu samazinot līdz 4,2% no IKP. Tomēr ņemot vērā budžeta likumā iekļautās normas par iespēju nepieciešamības gadījumā veikt papildus apropriāciju palielināšanu neparedzētiem gadījumiem, budžeta deficīta novērtējums 2011.gadam ir 4,5% no IKP.

Papildus fiskālās konsolidācijas pasākumi 2011.gada budžetā tika realizēti, lai turpinātu uzlabot finanšu tirgu un investoru uzticību Latvijas kredītspējai un ilgtspējai, kā arī nodrošinātu Latvijas kredītreitinga uzlabošanos. Vienlaicīgi veiktā fiskālā konsolidācija ierobe­žo valsts nepieciešamību aizņemties, tādejādi mazinot par aizņēmumiem maksājamo procentu slogu, kā arī stiprina pārliecību par Latviju kā drošu un prognozējamu vidi uzņēmējdarbībai un investīcijām, kas ir būtisks priekšnosacījums ekonomikas attīstības nodroši­nāšanai.

Lai sasniegtu 2011.gada budžeta deficīta mērķi, kopumā tika veikta konsolidācija aptuveni 350 milj. latu apmērā Saeimai gan apstiprinot valsts budžetu 2011.gadam 2010.gada decembrī, gan arī pieņemot 2011.gada budžeta grozījumus 2011.gada 14.aprīlī.

4.4. tabulā ir atspoguļots 2011.gada budžeta izpildes novērtējums. Valsts pamatbudžeta un valsts speciālā budžeta ieņēmumu, izdevumu un budžeta deficīta apjoms ir noteikts saskaņā ar grozījumiem likumā "Par valsts budžetu 2011.gadam”, ko Saeimā apstiprināja 2011.gada 14.aprīlī.

No valsts budžeta daļēji finansēto atvasināto publisko personu un budžeta nefinansēto iestāžu pārpalikuma samazinājums 2011.gada beigās salīdzinot ar 2010.gadu tiek prognozēts sakarā ar izdevumu pieaugumu ar ES fondiem saistītajiem izdevumiem, kā arī ieņēmumu samazinājumu, kas saistīts ar transferta samazinājumu no valsts pamatbudžeta.

Arī pašvaldību budžetos 2011.gadā tiek prognozēts papildu izdevumu pieaugums ar ES fondiem saistītajiem izdevumiem, kā arī mazāk nodokļu, nenodokļu un citu pašu ieņēmumu apjoms, kas izskaidro prognozēto deficītu 18,6 milj. latu apmērā.

Vēršam uzmanību, ka Finanšu ministrijas novērtējums attiecībā uz no valsts budžeta daļēji finansēto atvasināto publisko personu un budžeta nefinansēto iestāžu, kā arī pašvaldību budžetiem var tikt mainītas saskaņā ar faktiskajām budžeta izpildes tendenču izmaiņām.

 Veicot fiskālās konsolidācijas pasākumus 2,6% apmērā no IKP un paredzot 2011.gada valsts budžeta likuma grozījumos tiesību normu par iespēju nepieciešamības gadījumā veikt papildus apropriācijas palielināšanu neparedzētiem gadījumiem 0,2% no IKP apmērā, kā arī drošības rezervi neparedzētiem izdevumiem 0,1% no IKP, Latvija ir izveidojusi fiskālo telpu 1,5% no IKP apmērā, lai pēc iespējas labāk nodrošinātos pret iespējamajiem fiskālajiem, ekonomiskajiem un sociālajiem riskiem, un tādējādi veicinot vispārējās valdības budžeta deficīta mērķu sasniegšanu.

4.4.tabula

**Konsolidētā kopbudžeta novērtējums 2011.gadam**

|  |  |  |
| --- | --- | --- |
| ***(milj. latu)*** | **2010** | **2011** |
| ***Valsts konsolidētais budžets (t.sk. atvasinātās personas un budžeta nefinansētās iestādes)*** |  |   |
| **Ieņēmumi kopā** | **3 790,0** | **4 322,4** |
| Nodokļu ieņēmumi | 2 682,8 | 3 000,0 |
| Nenodokļu, pašu un citi ieņēmumi | 508,1 | 424,7 |
| Ārvalstu finanšu palīdzība | 599,1 | 897,7 |
| **Izdevumi** | **4 663,4** | **4 811,4** |
| **Bilance** | **-873,4** | **-489,0** |
|  |  |  |  |
| ***t.sk. Valsts pamatbudžets***  |  |   |
| **Ieņēmumi kopā** | **2 622,8** | **3 058,5** |
| Nodokļu ieņēmumi | 1 589,6 | 1 807,2 |
| Nenodokļu, pašu un citi ieņēmumi | 427,4 | 354,5 |
| Ārvalstu finanšu palīdzība | 598,5 | 896,7 |
| **Izdevumi** | **3 198,8** | **3 346,6** |
| **Bilance** | **-576,0** | **-288,1** |
|  |
| ***t.sk. Valsts speciālais budžets*** |  |   |
| **Ieņēmumi kopā** | **1 178,1** | **1 217,8** |
| Nodokļu ieņēmumi | 1 093,2 | 1 192,8 |
| Nenodokļu, pašu un citi ieņēmumi | 84,9 | 25,1 |
| **Izdevumi** | **1 513,9** | **1 423,3** |
| **Bilance** | **-335,8** | **-205,5** |
|  |  |
| ***t.sk. Atvasinātās personas un budžeta nefinansētās iestādes*** |  |   |
| **Ieņēmumi kopā** | **228,1** | **219,2** |
| Nenodokļu, pašu un citi ieņēmumi | 227,6 | 218,2 |
| Ārvalstu finanšu palīdzība | 0,6 | 1,0 |
| **Izdevumi** | **188,4** | **214,6** |
| **Bilance** | **39,8** | **4,6** |
|  |
| ***Pašvaldību konsolidētais budžets*** |  |   |
| **Ieņēmumi kopā** | **1 320,3** | **1 274,8** |
| Nodokļu ieņēmumi | 732,3 | 713,8 |
| Nenodokļu, pašu un citi ieņēmumi | 587,1 | 560,1 |
| Ārvalstu finanšu palīdzība | 0,9 | 0,9 |
| **Izdevumi** | **1 268,3** | **1 293,4** |
| **Bilance** | **52,0** | **-18,6** |
|   |
| ***Konsolidētais kopbudžets*** |  |   |
| **Ieņēmumi kopā** | **4 607,0** | **5 123,8** |
| Nodokļu ieņēmumi | 3 402,8 | 3 713,8 |
| Nenodokļu, pašu un citi ieņēmumi | 604,3 | 511,3 |
| Ārvalstu finanšu palīdzība | 599,9 | 898,7 |
| **Izdevumi** | **5 409,7** | **5 631,3** |
|   |
| **Budžeta bilance (naudas plūsmas metode)** | **-802,7** | **-507,6** |
| **Budžeta bilance (naudas plūsmas metode), % no IKP** | **-6,3%** | **-3,8%** |
| **ESA korekcija** | **-181,2** | **-59,4** |
| **Budžeta deficīts (ESA95)** | **-983,9** | **-566,9** |
| **Budžeta deficīts (ESA95), % no IKP** | **-7,7%** | **-4,2%** |
| **Budžeta rezerve (papildus iespēja-apropriācijas palielināšana līdzekļiem neparedzētiem gadījumiem un drošības rezerve neparedzētiem izdevumiem)** |  | **-0,3%** |
| **Budžeta deficīta mērķis, % no IKP** | **-8,5%** | **-4,5%** |

Pašreizējā 2011.gada budžeta izpildes dati ļauj secināt, ka Latvijā izpildīs apņemšanos ievērot noteikto budžeta izpildes mērķi.

**Ministriju saistības un kavētie maksājumi**

Pēc valsts kases datiem ministriju un citu valsts pārvaldes iestāžu kavētie maksājumi uz 2011.gada 31.martu kopumā sastādīja 0,4 milj. latu. No sniegtajiem datiem (skat. pielikumā) var secināt, ka kavēti kārtējie maksājumi rezidentiem/ parāds pārskata perioda beigās ir bijis Izglītības un zinātnes ministrijai – 0,17 milj. latu, Kultūras ministrijai – 0,26 milj. latu, kā arī Veselības ministrijai – 0,004 milj. latu



1. attēls. Ministriju kopējie kavētie maksājumi (bruto) 2010. gadā un 2011.gadā (latos)

(Bruto summas. Nav ņemtas vērā summas, kas nomaksātās līdz pārskata sniegšanas dienai)

Kā ir redzams no 5.attēlā sniegtās informācijas vislielākais ministriju kavēto maksājumu pieaugums ir bijis 2010.gada aprīlī, turpmākajā gada laikā pakāpeniski samazinājies līdz zemākajam punktam novembrī. 2011.gadā ir vērojams kavēto maksājumu pieaugums, tomēr tas nav vērtējams kā pārmērīgs, jo salīdzinot ar 2010.gadu kavēto maksājumu apmērs ir līdzīgā līmenī.

1. **Informācija par gadskārtējā valsts budžeta likuma caurskatāmības pilnveidošanu.**

Lai uzlabotu gadskārtējā valsts budžeta likuma caurskatāmību, ir pieņemti grozījumi, Ministru kabineta 2009.gada 3.oktobra noteikumos Nr.1127 „Noteikumi par budžetu pieprasījumu izstrādāšanas un iesniegšanas pamatprincipiem”, kas stāsies spēkā vienlaikus ar 2012.gada valsts budžeta likuma izstrādes procesa uzsākšanu.

Pilnveidotā budžeta pieprasījumu izstrādāšanas un iesniegšanas kārtība paredz ministrijām un citām centrālajām valsts iestādēm sniegt vispusīgu informāciju par budžeta izdevumiem, amata vietu skaitu, kā arī katras budžeta programmas darbības rezultātiem un to rezultatīvajiem rādītājiem.

Pilnveidotais budžeta pieprasījumu formāts veido hierarhiski loģisku budžeta programmas iekšējo struktūru, savstarpēji sasaistot budžeta programmas mērķi, galvenās aktivitātes un to izpildītājus, saikni ar spēkā esošajiem attīstības plānošanas dokumentiem, kā arī faktiskos un plānotos darbības rezultātus un to rezultatīvos rādītājus 7 gadu dinamikā un budžeta izdevumus, kas nepieciešami mērķu un rezultatīvo rādītāju sasniegšanai.

Pilnveidojumu mērķis ir uzlaboto rezultātu un to rādītāju informatīvo kvalitāti un izmantošanu politikas plānošanas, īstenošanas un uzraudzības procesā, kā arī budžeta plānošanas, izpildes un uzraudzības procesā. Pilnveidota darbības rezultātu un to rezultatīvo rādītāju iekļaušanas budžeta pieprasījumos nodrošinās budžeta izstrādes sasaisti ar politikas plānošanu, tādā veidā pilnveidojot gadskārtējā valsts budžeta likuma caurskatāmību.

1. **Informācija par likumprojekta "Par valsts budžetu 2012. gadam" sagatavošanas gaitu.**

Lai nodrošinātu Māstrihtas kritēriju ievērošanu un 2014.gadā ieviestu eiro, **Saeima ir uzdevusi valdībai, sagatavojot 2012., 2013. un 2014. gada valsts budžetu likumprojektus, nodrošināt, ka tiek īstenoti fiskālās konsolidācijas pasākumi un vispārējās valdības budžeta deficīts, atbilstoši Eiropas Kontu sistēmas metodoloģijai 2012. gadā būtu mazāks par 3,0% no IKP, 2013.gadā nepārsniegtu 1,9% no IKP un 2014.gadā nepārsniegtu 1,1% no IKP. Jāatzīmē, ka valdības mērķis ir 2012.gadā tiekties uz budžeta deficītu 2,5% no IKP apmērā, lai nodrošinātu drošu Māstrihtas deficīta kritērija izpildi.**

Lai mērķtiecīgi sasniegtu 2012.gada budžeta deficīta mērķi 2,5% no IKP, nepieciešamais papildus fiskālās konsolidācijas pasākumu apjoms ir novērtēts no 150 līdz 180 milj. latu (attiecīgi 1,1 līdz 1,3% no IKP). Veicot papildus fiskālās konsolidācijas pasākumus tiek demonstrēta apņemšanās ievērot fiskālo disciplīnu, parāda vadības ilgtspēju un nodrošināt ilgtspējīgi pamatotu Māstrihtas kritēriju sasniegšanu. Stingru virzību uz 2012. gada vispārējās valdības budžeta deficīta mērķa sasniegšanu papildus nostiprinās arī apņemšanās 2011. gadā nodrošināt budžeta deficītu 4,5% apmērā no IKP.

Saskaņā ar Deklarāciju par Ministru kabineta iecerēto darbību Valdība ir apņēmusies, pildot uzņemtās saistības pret Eiropas Komisiju (EK) un Starptautisko Valūtas fondu (SVF), turpināt īstenot Latvijas ekonomikas stabilizācijas programmu, nodrošināt lata kursa stabilitāti, stingru valsts budžeta disciplīnu, pakāpenisku budžeta deficīta samazināšanu 2012.gadā līdz Māstrihtas kritērijos noteiktajiem 3 % no IKP un priekšnoteikumu izpildi Latvijas iekļaušanai eiro zonā 2014.gadā. Lai noteiktos mērķus būtu iespējams sasniegt un varētu nodrošināt maksimāli kvalitatīva valsts budžeta likumprojekta sagatavošanu, darbs pie tā ir jāuzsāk savlaicīgi.

Saskaņā ar Likuma par budžetu un finanšu vadību 16¹.panta pirmajā daļā noteikto, izdotajā Ministru kabineta 2011.gada  23.februāra rīkojumā Nr.66 „Par likumprojekta „Par valsts budžetu 2012.gadam” un vidēja termiņa makroekonomiskās attīstības un fiskālās politikas ietvara 2012.-2014.gadam sagatavošanas grafiku” noteikti likumprojekta „Par valsts budžetu 2012.gadam” un vidēja termiņa makroekonomiskās attīstības un fiskālās politikas ietvara 2012.-2014.gadam sagatavošanas termiņi, **paredzot likumprojekta „Par valsts budžetu 2012.gadam” (budžeta likumu projektu paketes), paskaidrojumu un vidējā termiņa makroekonomiskās attīstības un fiskālās politikas ietvara sagatavošanu un iesniegšanu Saeimā 2011.gada 30.septembrī** (Likuma par budžetu un finanšu vadību 21.pantā noteikts – līdz attiecīgā gada 1.oktobrim).

**Saskaņā ar valdības apstiprināto 2012.gada valsts budžeta projekta sagatavošanas grafiku tika sagatavoti valsts budžeta bāzes izdevumu aprēķini 2012.–2014.gadam un 2011.gada 28.marta ārkārtas sēdē (protokols nr.19, 2.§) pamatā apstiprināti Ministru kabinetā**. Tika pieņemti zināšanai atsevišķu ministriju priekšlikumi finansējuma palielināšanai nosakot, ka jautājumi jāizskata vienlaikus ar citu ministriju iesniegtajām prioritātēm valsts budžeta projektam 2012.gadam, izvērtējot turpmāk nepieciešamās valsts budžeta konsolidācijas kontekstā.

Ņemot vērā, ka jau sākot no 2008.gada beigām ik gadu ir veikta valsts budžeta izdevumu samazināšana un atsevišķu nodokļu un nodevu likmju palielināšana, lai nepieļautu budžeta deficīta palielināšanos un turpmākajos gados panāktu pakāpenisku deficīta samazināšanos, arvien grūtāk ir identificēt nelietderīgus izdevumus, kā arī vienoties par funkcijām, kuru turpmāka nefinansēšana neizraisītu negatīvas ekonomiskas vai sociālas sekas. Tā kā **arī 2012.gadā būs nepieciešama fiskālā konsolidācija, diskusijas par veicamajām reformām un iespējamajiem fiskālās konsolidācijas pasākumiem ir jāuzsāk laikus un to apspriešanā jāiesaista iespējami lielāka sabiedrības daļa.**

 Līdz ar to valdība jau ir sākotnēji izvērtējusi un identificējusi šā gada 11.aprīļa sēdē sekojošus indikatīvus konsolidācijas virzienus:

* Ieņēmumu pusē aptuveni 0,5% no IKP tiks iegūti uzlabojot nodokļu iekasēšanu, īstenojot nekustamā īpašuma nodokļa reformu, kā arī turpinot visaptverošas stratēģijas ēnu ekonomikas apkarošanai īstenošanu;
* Izdevumu pusē aptuveni 0,5% no IKP apmērā tiks samazināts sabiedriskajā sektorā strādājošo atalgojuma fonds, samazinātas valsts subsīdijas, īstenoti valsts speciālā budžeta ilgtspējības nodrošināšanas pasākumi, kā arī tiks samazinātas valsts līdzfinansējums pašvaldībām sociālās aizsardzības pasākumiem (vai arī tiks pārskatīta iespēja pārdalīt IIN vairāk par labu centrālajai valdībai), kā arī tiks ierobežotas pašvaldību aizņemšanās iespējas, piemēram, infrastruktūras projektu pabeigšanai, profesionāli tehnisko skolu pārņemšanām, pašvaldību internātskolu un sociālo programmu investīciju projektiem.

Papildus 2012. gadā valsts budžetā varētu neiekļaut normu, kas pieļauj Saeimai budžeta gadā atļaut papildus apropriāciju palielināšanu līdzekļiem neparedzētiem gadījumiem līdz 0,2% no IKP, tādējādi mazinot iespējamās nobīdes no budžeta deficīta mērķa.

Pielikums: Ministriju saistības un kavētie maksājumi uz 2011.gada 31.martu

Ministru prezidents V. Dombrovskis

Iesniedzējs:

finanšu ministrs A. Vilks

Vīza:

valsts sekretārs M. Bičevskis

13.05.2011. 12:54

7253

Ilga Jermacāne

Finanšu ministrijas

Fiskālās politikas departamenta

Tautsaimniecības un fiskālās pārvaldības

nodaļas juriskonsulte

67095429; Fakss 67083830

Ilga.Jermacane@fm.gov.lv

**Pielikums**

Ministriju saistības un kavētie maksājumi uz 2011.gada 31.martu

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Struktūra** | **Atlikums gada sākumā** | **Atlikums pārskata perioda beigās** | **Pārskata mēneša izpilde** | **Kavēti kārtējie maksājumi rezidentiem\*/ Parāds pārskata perioda beigās** | **Kavēto kārtējo maksājumu rezidentiem vecums 0-1 mēneši** | **Kavēto kārtējo maksājumu rezidentiem vecums1-3 mēneši** | **Kavēto kārtējo maksājumu rezidentiem vecums 3 mēneši un vairāk** | **Kavēti kārtējie maksājumi rezidentiem\*/ Nomaksāts līdz pārskata sniegšanas dienai** |
| Valsts konsolidētais | 654 004 505 | 706 147 267 | 17 836 364 | 438 385 | 197 008 | 167 095 | 74 282 | 34 818 |
|  01 Valsts Prezidenta kanceleja konsolidētais | 155 779 | 179 580 | -1 989 | 0 | 0 | 0 | 0 | 0 |
|  02 Saeima konsolidētais | 559 296 | 668 087 | 14 847 | 0 | 0 | 0 | 0 | 0 |
|  03 Ministru kabinets konsolidētais | 49 698 | 133 457 | 48 310 | 0 | 0 | 0 | 0 | 0 |
|  04 Korupcijas novēršanas un apkarošanas birojs konsolidētais | 550 241 | 0 | -626 292 | 0 | 0 | 0 | 0 | 0 |
|  05 Tiesībsarga birojs konsolidētais | 17 466 | 49 228 | 8 382 | 0 | 0 | 0 | 0 | 0 |
|  10 Aizsardzības ministrija konsolidētais | 18 259 839 | 18 007 510 | -963 348 | 0 | 0 | 0 | 0 | 0 |
|  11 Ārlietu ministrijas konsolidētais | 6 512 850 | 2 982 209 | -352 001 | 0 | 0 | 0 | 0 | 0 |
|  12 Ekonomikas ministrija\_konsolidētais | 741 911 | 4 695 347 | -708 052 | 0 | 0 | 0 | 0 | 0 |
|  13 Finanšu ministrija konsolidētais | 375 088 042 | 399 452 490 | 12 296 343 | 0 | 0 | 0 | 0 | 0 |
|  14 Iekšlietu ministrija konsolidētais | 55 618 640 | 52 665 646 | -1 359 432 | 0 | 0 | 0 | 0 | 0 |
|  15 Izglītības un zinātnes ministrijas konsolidētais | 53 742 804 | 69 482 845 | -49 590 | 169 993 | 77 458 | 85 329 | 7 206 | 12 655 |
|  16 Zemkopības ministrija konsolidētais | 17 795 827 | 18 615 665 | 307 619 | 0 | 0 | 0 | 0 | 0 |
|  17 Satiksmes ministrija konsolidētais | 92 030 198 | 88 283 865 | 1 355 183 | 0 | 0 | 0 | 0 | 0 |
|  18 Labklājības ministrijas konsolidētais | 3 819 004 | 4 449 311 | 2 158 | 0 | 0 | 0 | 0 | 0 |
|  19 Tieslietu ministrija konsolidētais | 7 964 912 | 10 256 078 | 1 562 481 | 0 | 0 | 0 | 0 | 0 |
|  21 Vides aizsardzības un reģionālās attīstības ministrija konsolidētais | 2 040 865 | 11 773 403 | 8 938 413 | 0 | 0 | 0 | 0 | 0 |
|  22 Kultūras ministrija\_konsolidētais | 9 020 597 | 9 634 490 | 350 327 | 264 355 | 115 683 | 81 596 | 67 076 | 22 163 |
|  24 Valsts kontrole\_konsolidētais | 62 440 | 71 150 | -79 | 0 | 0 | 0 | 0 | 0 |
|  28 Augstākā tiesa\_ konsolidētais | 117 037 | 144 724 | 15 270 | 0 | 0 | 0 | 0 | 0 |
|  29 Veselības ministrija konsolidētais | 8 590 208 | 13 272 392 | -2 990 173 | 4 037 | 3 867 | 170 | 0 | 0 |
|  30 Satversmes tiesa\_konsolidētais | 19 436 | 20 448 | 277 | 0 | 0 | 0 | 0 | 0 |
|  32 Prokuratūra konsolidētais | 1 223 686 | 1 270 646 | -14 351 | 0 | 0 | 0 | 0 | 0 |
|  35 Centrālā vēlēšanu komisija\_konsolidētais | 5 923 | 11 048 | 1 686 | 0 | 0 | 0 | 0 | 0 |
|  37 Centrālā zemes komisija konsolidētais | 2 162 | 2 397 | 408 | 0 | 0 | 0 | 0 | 0 |
|  47 Nacionālā elektronisko plašsaziņas līdzekļu padome konsolidētais | 15 644 | 25 251 | -33 | 0 | 0 | 0 | 0 | 0 |

1. Saskaņā ar grozījumiem likumā „Par valsts budžetu 2011. gadam" [↑](#footnote-ref-1)
2. Bāzes prognoze [↑](#footnote-ref-2)
3. Ieskaitot iemaksas valsts fondēto pensiju shēmā [↑](#footnote-ref-3)